As jou vakansie ‘n oefenlopie vir jou aftrede is … – toortsie.com
As jou vakansie ‘n oefenlopie vir jou aftrede is …
Augustus 2, 2018 Augustus 1, 2018 ~ Toortsie
Volgens Johanna van Binnekanttoe, is die manier wat jy jou verlof aanwend, ‘n voorsmakie van hoe jy jou aftrede gaan benader. Sou jy jou hele vakansie voor die TV sit, is dit waarskynlik wat jy gaan doen as jy afgetree het. En toe maak sy my só opgewonde, dat ek besluit om eerder in ‘n bloginskrywing te antwoord, as in ‘n kommentaar, want ek wil net te veel sê.
Vir dié wat nog nie weet nie: Ek werk om vakansie te kan hou. 🙂 Ek geniet my werk en ek het nog altyd dit wat ek doen, na die beste van my vermoë gedoen, maar vakansie hou, ai dis lekker. Maar ek wil regtig nou aftree ook, ek dink dit sal my pendelry makliker maak.
So, as my vakansies ‘n voorsmakie is van my uiteindelike aftrede, klink dit goed.
Vakansies by die see is dalk die beste aanduiding van hoe dit sal wees. Daar slaap ek tot ek wakker word, staan rustig op, doen dinge rustig. Ek gaan stap graag langs die see met my honde en bring daagliks baie tyd met my Here deur. Vakansietye is gewoonlik ‘n tyd van geloofsgroei vir my. Ek lees graag, of sal sommer brei of hekel, so ek dink ek sal weer my naaimasjien ook nadertrek as ek afgetree het. (Ek sal beslis nie heeldag kan sit en hekel en lees nie, ek sal mal word!)
Kuier saam met vriende is natuurlik ‘n baie groot aspek van ons seevakansies en ons braai elke aand, met of sonder vriende. (Tydens aftrede sal ek seker ook maar moet kos maak tussenin!) Ek sal graag baie wil kuier en tee drink saam met vriendinne, vir mense wil help, ook op geestelike gebied.
Ek is ook baie lief vir toer, die wêreld vol, en sal baie dankbaar wees as my finansies en gesondheid dit nog sal toelaat dat ek kan reis, selfs dalk nie so ver meer nie, maar wel reis. Ander plekke besoek. Ons hou natuurlik van die stiller plekke in die natuur.
Ek dink, met my liefde vir stap, sal ek graag by ons stapklub wil aansluit en gereeld saam met hulle staproetes te doen, en ook by die leeskring, om blootstelling aan goeie boeke en ook interessante besprekings daaroor te kry.
Jong, eintlik is ons so besig gedurende ons vakansietye, ons kom net nie uit waar ons orals wil nie, daar is nog middagslapies ook wat ingepas moet word. Klink my ek gaan ‘n vol aftreetyd hê. (Dis te sê as die Here so wil.)
Nog net dit: In een van die Duitse kore by die Wêreld Kore Olimpiese Spele was twee omies wat duidelik afgetree is en nou dinge doen wat vir hulle lekker is, soos om koor te sing. Ek sal graag nog baie goed wil doen wat vir my lekker is, nie net op die stoep sit nie.
Dankbaar vir goeie dokters en goeie medikasie en dat dit nog beskikbaar is in ons land.
Posted in Uncategorized	voorsmakie vir aftrede
‹ PreviousAugustus is vrouemaand
Next ›Sagopoeding met ‘n goeie doel
17 thoughts on “As jou vakansie ‘n oefenlopie vir jou aftrede is …”
Augustus 2, 2018 om 6:55 vm
Jy laat aftrede inderdaad opwindend klink.🌹
Augustus 2, 2018 om 7:18 vm
Man ek sien nou só uit daarna!
Augustus 2, 2018 om 7:11 vm
Hoe lekker klink dit om af te tree! Ek sal dit seker nooit kan doen nie, maar vat alles nou stadiger. Raamwerk? Dit moet wag tot ek tyd het. Huise skoonmaak? Huishulpe. Verhurings? O daar moet ek my kop bymekaar hou! ( en dit raak al ingewikkelder!)
Augustus 2, 2018 om 7:19 vm
Augustus 2, 2018 om 7:15 vm
Dis presies wat ek alles doen. Aftrede is heerlik veral as manlief ook sy eie ding doen en nie net sit voor die tv en heeldag kos en koffie bestel nie!😄
Augustus 2, 2018 om 7:20 vm
Ek glo my man sal hom besig kan hou met iets. Maar hy kan nie noual aftree nie! Net ek wil. 😁
Augustus 2, 2018 om 10:53 vm
Klink vir my asof jy tussenin sal moet “werk” insit om te rus van die aftrede, soos ons in die pre-aftredetyd verlof insit 🙂
Augustus 2, 2018 om 11:28 vm
My vriendin sê daar’s nie ‘n manier wat ek sal stilsit op die stoep nie. 😂
Augustus 2, 2018 om 12:45 nm
Jy’s reg, aftrede is nie die tyd vir rondsit en niksdoen nie – hoe vervelig!
Augustus 2, 2018 om 2:35 nm
Beslis nie. Ek gaan mal word!
Augustus 2, 2018 om 2:06 nm
Ek wou ook sê daar is nie ‘n manier waarop jy sal stilsit nie… toe spring iamand anders my voor.
Augustus 2, 2018 om 2:36 nm
Eeeeendag, Kameel, eeeeendag! 😁😎 Maar tot dan …
Augustus 2, 2018 om 6:44 nm
Ek sal moet begin vakansie hou sodat ek kan weet hoe om af te tree….
Augustus 2, 2018 om 7:06 nm
Jysal wraggies moet! Dis goed vir ‘n mens. 😁
Augustus 2, 2018 om 7:11 nm
Ek sal moet plan maak!!!!
Augustus 3, 2018 om 9:45 vm
Ek kom altyd twee dae voor my vakansie oor is terug om te kan uitrus. Ek weet nog nie hoe ek daardie rustyd ná my aftrede gaan inwerk nie 😀
Terloops Toortsie, gepraat van koor. Ek het ‘n koorliedjie geskryf. Wat maak ek daarmee?